b'\n_START_ARTICLE_\nMuseu de Pollen\xc3\xa7a\n_START_SECTION_\nIntroducci\xc3\xb3\n_START_PARAGRAPH_\nEl nom de Pollen\xc3\xa7a apareix lligat al m\xc3\xb3n de la pintura des dels primers anys del s. XX, quan arribaren des de Par\xc3\xads artistes com Anglada Camarasa, Tito Cittadini, ... i el seu renom internacional va atreure altres artistes com Mir, De Creft, ..._NEWLINE_La influ\xc3\xa8ncia d\xe2\x80\x99aquests artistes es materialitz\xc3\xa0 els anys 60 amb la creaci\xc3\xb3 del Sal\xc3\xb3n Estival de Pintura, actualment Certamen Internacional d\xe2\x80\x99Arts Pl\xc3\xa0stiques, que amb 34 anys d\xe2\x80\x99hist\xc3\xb2ria ha constitu\xc3\xaft el fons del Museu de Pollen\xc3\xa7a._NEWLINE_El Museu de Pollen\xc3\xa7a va n\xc3\xa9ixer oficialment el 1975. A les seves sales mostrava les obres guanyadores d\xe2\x80\x99aquell "Sal\xc3\xb3n" i un conjunt de retaules g\xc3\xb2tics. Amb el temps la col\xc2\xb7lecci\xc3\xb3 de pintura ha augmentat i el fons s\xe2\x80\x99ha enriquit amb peces de car\xc3\xa0cter arqueol\xc3\xb2gic, un mandala budista i la col\xc2\xb7lecci\xc3\xb3 Atilio Boveri.\n_START_SECTION_\nCol\xc2\xb7lecci\xc3\xb3 d\'Art Contemporani\n_START_PARAGRAPH_\nL\'esperit que s\'havia anat formant a Pollen\xc3\xa7a amb la vinguda d\'un gran nombre d\'artistes durant el primer ter\xc3\xa7 del s. XX, juntament amb una certa inquietud que havia deixat la seva estada entre la poblaci\xc3\xb3, far\xc3\xa0 de Pollen\xc3\xa7a un poble sensible i obert a totes les manifestacions art\xc3\xadstiques. Fou aix\xc3\xad com es constitu\xc3\xad un certamen de pintura que l\'any 1962 tengu\xc3\xa9 la seva primera edici\xc3\xb3 amb el nom de Sal\xc3\xb3n Estival. Des de llavors aquest Certamen s\'ha anat consolidant i adaptant als nous temps i a les noves inquietuds i ha passat a denominar-se Certamen Internacional d\'Arts Pl\xc3\xa0stiques, amb el prop\xc3\xb2sit de donar suport i acollir tots els nous llenguatges i manifestacions art\xc3\xadstiques que es donen en l\'art contemporani, perqu\xc3\xa8 les circumst\xc3\xa0ncies del m\xc3\xb3n art\xc3\xadstic no s\xc3\xb3n les mateixes avui que en el moment de la seva creaci\xc3\xb3._NEWLINE_Durant tots aquests anys s\'ha anat formant aquesta col\xc2\xb7lecci\xc3\xb3 d\'art contemporani de Pollen\xc3\xa7a, primer a trav\xc3\xa9s del premi Pollen\xc3\xa7a que s\'atorgava al guanyador d\'aquest certamen, i actualment substitu\xc3\xaft per la f\xc3\xb3rmula d\'adquisicions. Aquesta \xc3\xa9s una col\xc2\xb7lecci\xc3\xb3 heterog\xc3\xa8nia fruit dels criteris dels diferents jurats de cada edici\xc3\xb3. Aquesta col\xc2\xb7lecci\xc3\xb3 s\'incrementa anualment amb noves adquisicions.\n_START_SECTION_\nArt G\xc3\xb2tic\n_START_PARAGRAPH_\nL\xe2\x80\x99estil g\xc3\xb2tic fou l\xe2\x80\x99estil de la Corona d\xe2\x80\x99Arag\xc3\xb3 de la qual Mallorca form\xc3\xa0 part. El g\xc3\xb2tic coincid\xc3\xad amb un per\xc3\xadode esplendor\xc3\xb3s de la hist\xc3\xb2ria de Mallorca, quan aquesta era el punt neur\xc3\xa0lgic del comer\xc3\xa7 internacional de la Mediterr\xc3\xa0nia occidental. Per aix\xc3\xb2 les obres de qu\xc3\xa8 disposam s\xc3\xb3n d\xe2\x80\x99una notable qualitat._NEWLINE_Aquest conjunt de retaules prov\xc3\xa9 de diferents esgl\xc3\xa9sies pollencines: el Roser Vell, l\xe2\x80\x99Esgl\xc3\xa9sia Parroquial i l\xe2\x80\x99Esgl\xc3\xa9sia del Puig de Maria. De la capella del Roser Vell s\xc3\xb3n els retaules de Sant Bernard\xc3\xad, de Sant Nicolau, i la Deposici\xc3\xb3 del Senyor, pagats per la Universitat de Pollen\xc3\xa7a ( avui Ajuntament)._NEWLINE_Distingir entre els retaules que pertanyeren a l\xe2\x80\x99Esgl\xc3\xa9sia Parroquial i al Puig de Maria \xc3\xa9s un treball dif\xc3\xadcil perqu\xc3\xa8 tots els retaules han estat despla\xc3\xa7ats al llarg de la hist\xc3\xb2ria. A finals del segle XIX l\xe2\x80\x99art medieval fou reivindicat i algunes obres foren restaurades. Hem de suposar que en aquestes obres de restauraci\xc3\xb3 es va condicionar l\xe2\x80\x99esgl\xc3\xa9sia del Puig i els retaules de l\xe2\x80\x99Esgl\xc3\xa9sia Parroquial foren traslladats all\xc3\xa0._NEWLINE_Si ens basem en alguns documents, els retaules del Puig foren desmuntats i traslladats a Palma durant el segle XVI, als voltants de 1591, quan el monestir fou tancat. Per\xc3\xb2 per altra part tamb\xc3\xa9 hi ha not\xc3\xadcies que l\'any 1591 els retaules seguien encara en el Puig. Actualment algunes obres es conserven a Palma, concretament al Convent de la Concepci\xc3\xb3._NEWLINE_Anys despr\xc3\xa9s, als seixanta, tres retaules foren restaurats i exposats a la Llotja de Palma durant anys, fins que tornaren al Convent de Sant Domingo de Pollen\xc3\xa7a.\n_START_SECTION_\nAtilio Boveri\n_START_PARAGRAPH_\nAtilio Boveri aprofund\xc3\xad en m\xc3\xbaltiples t\xc3\xa8cniques art\xc3\xadstiques, en diversos camps de la cultura, desenvolupant en totes elles una intensa i notable activitat. Pensar que Boveri fou nom\xc3\xa9s un pintor \xc3\xa9s quedar-se a les portes de la seva personalitat. F\xc3\xa9u cer\xc3\xa0mica, tall\xc3\xa0 fusta, grav\xc3\xa0 vidre, constru\xc3\xad mobles, es dedic\xc3\xa0 a l\'ensenyament, disseny\xc3\xa0 cases i jardins, cre\xc3\xa0 decoracions murals, escriv\xc3\xad i public\xc3\xa0 nombrosos articles i cre\xc3\xa0 entitats amb finalitats socials._NEWLINE_Durant la seva estada a Mallorca (1912-15) pint\xc3\xa0 un bon nombre d\'olis i efectu\xc3\xa0 dibuixos i apunts. Els jardins de Raixa, el Castell del Rei, Cala B\xc3\xb3quer, torrent de Pareis, Mol\xc3\xad de Can Jura, estret de Ternelles, les cases de l\'horta pollencina, el Calvari, els carrers de Pollen\xc3\xa7a, oliveres, figueres, ametllers... apareixen en els seus olis i dibuixos. La llum i el color en seran els protagonistes. En aquesta \xc3\xa8poca es manifestaran els trets que el caracteritzaran al llarg de la seva vida: amor a la natura, perfecci\xc3\xb3 t\xc3\xa8cnica, utilitzaci\xc3\xb3 de t\xc3\xa8cniques diverses i la recerca per aconseguir una utilitat pr\xc3\xa0ctica a nivell social per als seus coneixements._NEWLINE_Boveri fou precursor, a La Plata, del gravat en fusta. El 1927 edit\xc3\xa0 l\'\xc3\xa0lbum el Castell del Rei, altres motius de Pollen\xc3\xa7a. Tamb\xc3\xa9 treball\xc3\xa0 el vidre, realitz\xc3\xa0 murals que eren, en realitat, grans vitralls gravats amb bufador d\'arena o amb \xc3\xa0cids. La primera obra important realitzada a l\'Argentina amb aquesta t\xc3\xa8cnica foren els vitralls que Boveri f\xc3\xa9u per a l\'edifici dels Ferrocarrils de l\'Estat._NEWLINE_Des de sempre Boveri mostr\xc3\xa0 un notable inter\xc3\xa8s per la construcci\xc3\xb3 de mobles. A mitjans de 1918 realitz\xc3\xa0 els mobles per a la biblioteca de la resid\xc3\xa8ncia del diputat Horacio B. Oyhanarte. Com en altres tantes ocasions Boveri mescl\xc3\xa0 mitologia i religi\xc3\xb3 americanes; estil\xc3\xadsticament les figures i composicions mesclen trets maies amb trets dels antics assiris i mesopot\xc3\xa0mics._NEWLINE_Com a director de Passejos i Jardins de La Plata project\xc3\xa0 la transformaci\xc3\xb3 en jard\xc3\xad cl\xc3\xa0ssic del Parc Saavedra. El seu segon gran projecte urban\xc3\xadstic fou el Gran Jard\xc3\xad Cient\xc3\xadfic. Aquest projecte consistia a potenciar les selves d\'aquesta zona mitjan\xc3\xa7ant els fets, els homes i les caracter\xc3\xadstiques naturals del lloc. Tant un projecte com l\'altre s\'estructurava en tres \xc3\xa0rees: la hist\xc3\xb2rica, la cient\xc3\xadfica i l\'art\xc3\xadstica.\n_START_SECTION_\nSala de Cer\xc3\xa0mica\n_START_PARAGRAPH_\nLes obres de restauraci\xc3\xb3 duites a terme l\'any 1985 en aquest edifici, donaren lloc al descobriment -a les dues voltes que hi ha a l\'angle d\'acc\xc3\xa9s principal al claustre- de les peces aqu\xc3\xad exposades. Les olles es trobaren als quatre angles de cadascuna de les voltes, sembla que la seva funci\xc3\xb3 era la d\'economitzar energies i material en el proc\xc3\xa9s de construcci\xc3\xb3. Es tracta d\'unes olles de fang cuit, molt lleugeres, les quals -a causa de la seva fragmentaci\xc3\xb3- passaren de tenir una funci\xc3\xb3 dom\xc3\xa8stica a una funci\xc3\xb3 constructiva. Se\'n desconeix el taller d\'elaboraci\xc3\xb3, per\xc3\xb2 \xc3\xa9s molt probable que la gran majoria procedeixi d\'un mateix centre de producci\xc3\xb3. Pel que fa a la cronologia, aquesta ens ve donada per la del mateix edifici, que fou comen\xc3\xa7at a finals del segle XVI i acabat durant el segle seg\xc3\xbcent. Encara que siguin unes olles d\'\xc3\xa8poca moderna, les seves formes cer\xc3\xa0miques s\xc3\xb3n her\xc3\xa8ncia de les medievals, i mostren una clara similitud amb les de tipus \xc3\xa0rab. Aix\xc3\xad tenim les olles de tipologia globular, que semblen perdurar durant tota l\'edat mitjana, i que s\xc3\xb3n de dimensions petites. Les olles de coll pla s\xc3\xb3n una evoluci\xc3\xb3 de les \xc3\xa0rabs, per\xc3\xb2 aquestes presenten unes escletxes a la part superior de la vora, que probablement servien per encaixar la tapadora. Pel que fa a les peces de coll al\xc3\xa7at, s\xc3\xb3n caracter\xc3\xadstiques de l\'\xc3\xa8poca moderna.\n_START_SECTION_\nMandala\n_START_PARAGRAPH_\nEl mandala \xc3\xa9s una figura geom\xc3\xa8trica de desenvolupament conc\xc3\xa8ntric i forma sim\xc3\xa8trica en qu\xc3\xa8 tot equidista i se subordina respecte d\'un punt axial. Utilitzada per la seva significaci\xc3\xb3 m\xc3\xadstica i simb\xc3\xb2lica tant en l\'edificaci\xc3\xb3 arquitect\xc3\xb2nica com en les produccions pl\xc3\xa0stiques budistes._NEWLINE_Simbolitza tot l\'univers, explica la seva aparici\xc3\xb3, la seva exist\xc3\xa8ncia i la seva desaparici\xc3\xb3. A tots els mandales la manifestaci\xc3\xb3 principal es troba en el centre; el seu objectiu \xc3\xa9s servir d\'instrument de contemplaci\xc3\xb3 i de concentraci\xc3\xb3, i els seus elements b\xc3\xa0sics s\xc3\xb3n figures geom\xc3\xa8triques contraposades i conc\xc3\xa8ntriques. El cercle exterior t\xc3\xa9 sempre una funci\xc3\xb3 unificadora._NEWLINE_Aquest mandala fou regalat al poble de Pollen\xc3\xa7a per sa Santedat el Dalai Lama l\'any 1990 amb motiu de la visita que f\xc3\xa9u per clausurar l\'exposici\xc3\xb3 d\'Art Budista Tibet\xc3\xa0 que es realitz\xc3\xa0 a l\'Esgl\xc3\xa9sia del Convent_NEWLINE_D\'entre els mandales, el de Kalachakra -tamb\xc3\xa9 anomenat roda del temps- \xc3\xa9s un dels m\xc3\xa9s complicats. En la seva creaci\xc3\xb3 hi interv\xc3\xa9 el Dalai-Lama, com a figura m\xc3\xa0xima del budisme; ell \xc3\xa9s l\'encarregat de posar els primers grans d\'arena: vermells, blancs i negres en el centre, en representaci\xc3\xb3 del cos, la parla i la ment de Buda; despr\xc3\xa9s els monjos continuen col\xc2\xb7locant l\'arena. Per memoritzar els cents de s\xc3\xadmbols representats en el mandala de Kalachakra i aprendre a col\xc2\xb7locar l\'arena es necessiten almenys dos anys d\'intens estudi; sempre es comen\xc3\xa7a pel centre. S\'utilitzen dos tipus d\'eines: el chakpu per als detalls i la shinga, de fusta, per col\xc2\xb7locar l\'arena i corregir els errors. Una vegada acabat, i quan ja ha servit com a cerim\xc3\xb2nia d\'iniciaci\xc3\xb3 al Tantra (ensenyances budistes), \xc3\xa9s destru\xc3\xaft pel Dalai-Lama com a part d\'un ritual i l\'arena \xc3\xa9s tirada a l\'aigua (el llac o el riu m\xc3\xa9s proper, la mar...)._NEWLINE_El mandala de Kalachakra mostra un total de 722 de\xc3\xaftats i el palau on habiten. Les quatre cares de la de\xc3\xaftat anomenada Kalachakra representen les quatre \xc3\xa0rees quadrades de diferents colors, que es refereixen als quatre punts cardinals. El palau on viuen les de\xc3\xaftats \xc3\xa9s el quadrat m\xc3\xa9s gros de l\'interior del cercle. Aquest edifici t\xc3\xa9 cinc nivells, cadascun d\'ells \xc3\xa9s un quadrat amb quatre murs; a la meitat de cada mur hi ha una entrada. Per ordre, des de l\'exterior cap a l\'interior, hi trobam: el primer nivell que \xc3\xa9s el del cos, el segon que \xc3\xa9s el de la parla, el tercer el de la ment i el quart el de la saviesa. Despr\xc3\xa9s d\'aquest nivell hi trobam el que fa refer\xc3\xa8ncia a la felicitat. Aqu\xc3\xad dins est\xc3\xa0 representada la flor de lotus amb vuit p\xc3\xa8tals, en el centre de la qual es troba Kalachakra amb la deessa Vishavamata. \xc3\x89s la uni\xc3\xb3 de la saviesa i la compassi\xc3\xb3. Al mandala hi ha molts m\xc3\xa9s s\xc3\xadmbols; els dotze animals que porten flors de lotus estan associats al dotze mesos de l\'any; les bandes circulars que envolten el quadrat representen els quatre elements: la banda groga representa la terra, la blanca -amb ones- l\'aigua, la vermella el foc i la grisa el vent. La m\xc3\xa9s exterior representa l\'espai i la consci\xc3\xa8ncia._NEWLINE_Aquest mandala fou regalat al poble de Pollen\xc3\xa7a per sa Santedat el Dalai Lama l\'any 1990 amb motiu de la visita que f\xc3\xa9u per clausurar l\'exposici\xc3\xb3 d\'Art Budista Tibet\xc3\xa0 que es realitz\xc3\xa0 a l\'Esgl\xc3\xa9sia del Convent. \xc3\x89s el segon que es va realitzar, el primer fou destru\xc3\xaft com \xc3\xa9s habitual._NEWLINE_El mandala de Kalachakra fou elaborat per Tenzin Sopa i Tenzin Dana, monjos procedents del Monestir de Namgyal (Him\xc3\xa0laia indi).'